Midnight Fusic

Midnight Fusic ialah sebuah kumpulan rock alternatif Malaysia yang ditubuhkan pada 2013 di Petaling Jaya, Selangor. Ahli kumpulan ini terdiri daripada Arif Kamarudin (vokalis), Adrian Danial (gitaris), Firdaus Azmi (bes) dan Muaz Rabbani (dram). Kumpulan ini mendapat perhatian media selepas lagu mereka, "Heart of May" dan "Lovesick" menerima ulasan positif daripada pengkritik muzik. EP sulung kumpulan ini, When Love Was Around dikeluarkan pada 20 Julai 2018. Nama kumpulan ini diinspirasikan oleh minat ahli kumpulan ini terhadap makanan dan muzik.

Sejarah
Midnight Fusic ditubuhkan pada 2013 bermula sebagai duo yang diasaskan oleh Arif Kamarudin dan Adrian Danial. Sepanjang tempoh ini, mereka menyanyikan lagu saduran penyanyi lain di YouTube. Duo ini kemudian berkembang menjadi sebuah kumpulan dengan penyertaan dua ahli baru, iaitu Firdaus Azmi dan Muaz Rabbani.

Pada November 2016, mereka menerima panggilan daripada Sony Music Malaysia selepas label itu tertarik dengan muzik mereka, seterusnya menandatangani kontrak rakaman. Kumpulan ini melancarkan single sulung mereka, "Heart of May" pada September 2017, empat tahun selepas penubuhan mereka. Lagu itu berjaya menduduki tangga teratas di carta Malaysian English Top 10 hitz.fm. Pada tahun 2018, mereka diundang menjayakan beberapa festival muzik termasuk We The Fest di Jakarta, Indonesia di mana mereka berkongsi pentas bersama nama-nama besar seperti The Neighbourhood, SZA dan Lorde. Susulan kejayaan single pertama mereka, Midnight Fusic muncul pula dengan single kedua, "Lovesick" pada Januari 2018.

Midnight Fusic muncul sebagai artis Malaysia pertama yang dipilih untuk menyertai program Deezer NEXT 2018 anjuran syarikat penstriman dalam talian Perancis, Deezer. Acara itu berlangsung di Paris, Perancis. Ini menjadikan mereka sebagai artis Asia pertama yang muncul dalam Deezer NEXT. Menurut mereka: "Kami bertuah kerana dipilih sebagai artis Deezer NEXT Asia dan kami berasa teruja menjadi sebahagian daripada kempen ini. Terima kasih kerana mempercayai bakat kami".

Pada 20 Julai 2018, Midnight Fusic melancarkan EP sulung mereka, When Love Was Around yang memuatkan sebanyak 6 lagu termasuk "Heart of May" dan "Lovesick" yang telah dikeluarkan sebagai single utama.

Midnight Fusic kemudian mengeluarkan single terbaharu mereka, "Caramel Cream" pada Julai 2019, diikuti oleh "Vertigo" yang menampilkan duet bersama Lunadira. EP kedua mereka, juga bertajuk Caramel Cream yang memuatkan sebanyak tiga lagu, menyusul kemudian.

Mereka kemudian dipelawa mengadakan persembahan di konsert Good Vibes Festival 2019 yang berlangsung di The Ranch, Gohtong Jaya, Genting Highlands, Pahang. Antara artis yang terlibat ialah Kugiran Masdo dan Yuna.

Kumpulan ini kemudian melancarkan single terbaharu mereka, "I Don't Wanna Dream Tonight" pada Ogos 2020. Pada September 2020, Midnight Fusic merupakan antara empat kumpulan muzik Malaysia yang mengadakan persembahan secara maya bagi mengumpul dana untuk Sex Ed! anjuran Pertubuhan Pertolongan Wanita (WAO).

Pada 13 November 2020, kumpulan ini melancarkan single bahasa Melayu sulung mereka, "Sandiwara" di mana mereka bekerjasama dengan kumpulan rock Indonesia, Pijar. Lagu ini berkisarkan tentang kegembiraan dan kehidupan dalam persahabatan antara kedua-dua kumpulan ini.

Pada Januari 2021, kumpulan ini mengumumkan di laman media sosial mereka bahawa mereka bakal muncul dengan album studio pertama yang dijadualkan akan dilancarkan pada Februari. Album pertama mereka yang menggunakan nama kumpulan ini sebagai tajuk album, dikeluarkan secara rasmi pada 5 Februari dengan lagu "Strangers" dikeluarkan sebagai single.

Gaya muzik
Midnight Fusic membawakan lagu berentak alternatif indie dan mempersembahkan karya mereka dalam bahasa Inggeris. Gaya muzik mereka banyak dipengaruhi oleh Earth, Wind & Fire dan The Smiths. Dalam temuramah bersama Harian Metro, Midnight Fusic menjelaskan gaya muzik mereka datang secara semulajadi dan mengambil pendekatan untuk tampil dengan melodi dan lirik secara spontan.

—Arif Kamarudin, vokalis Midnight Fusic.

Ahli kumpulan
 Arif Kamarudin - vokalis (2013–kini)
 Adrian Danial - gitaris (2013–kini)
 Firdaus Azmi - bes (2013–kini)
 Muaz Rabbani - dram (2013–kini)

Diskografi

EP

Album studio

Single

Anugerah dan pencalonan

Rujukan

Pautan luar
 
 
 

Kumpulan rock Malaysia
Kumpulan muzik ditubuhkan pada tahun 2013
Penyanyi bahasa Inggeris di Malaysia